सुटुक्क फर्किए प्रशिक्षक प्रभाकर
नेपाली राष्ट्रिय क्रिकेट टोलीबाट भारतीय प्रशिक्षक मनोज प्रभाकर अलग भएका छन् । नेपाली क्रिकेटको निकै व्यस्त र चुनौतीपूर्ण समयको अवस्थामा प्रभाकर सोमबार बिहान दिल्ली फर्किएका हुन् । नेपालको प्रमुख प्रशिक्षकका रूपमा उनको कार्यकाल केवल चार महिनामात्र रह्यो ।
काठमाडौँ — नेपाली राष्ट्रिय क्रिकेट टोलीबाट भारतीय प्रशिक्षक मनोज प्रभाकर अलग भएका छन् । नेपाली क्रिकेटको निकै व्यस्त र चुनौतीपूर्ण समयको अवस्थामा प्रभाकर सोमबार बिहान दिल्ली फर्किएका हुन् । नेपालको प्रमुख प्रशिक्षकका रूपमा उनको कार्यकाल केवल चार महिनामात्र रह्यो ।एकवर्षे सम्झौतासहित क्यानडाका पुबुदु दासानायकेको स्थान लिन उनी अगस्ट दोस्रो साता नेपाल आएका थिए । तर केही प्रमुख खेलाडीसँगको वादविवाद तथा अघिल्लो साता नामिबिया भ्रमणमा निराशाजनक प्रदर्शनपछि क्यानले राजीनामा गर्न बाध्य पारेपछि प्रभाकर नेपाल छाड्न राजी भएको स्रोतको दाबी छ । क्यानले प्रभाकरको बिदाइबारे केही आधिकारिक जानकारी दिएको छैन ।नामिबिया भ्रमणमा नेपालको विश्वकप लिग २ का ४ खेलमा नेपालले एउटै खेल जित्न सकेन । नामिबिया भ्रमण नेपालको लिग २ को छैटौं शृंखला थियो । नेपालले लिग २ मा एउटै खेल जित्न नसकेको नामिबिया भ्रमण पहिलो शृंखला बन्यो । स्कटल्यान्डसँगको दुई हारमा नेपालले निकै फितलो प्रदर्शन गरेको हो । पहिलो खेलमा नेपालले १ सय ९७ रन बनाएपछि जवाफमा नामिबियाले पहिलो ओभरमा ४ रन बनाएको अवस्थामा खेल रद्द हुन पुगेको थियो । स्कटल्यान्डसँगको अर्को खेलमा १ सय ३७ रनमात्र बनाउन सकेको नेपालले ३ विकेटको हार बेहोर्‍यो । त्यसपछिका खेलमा नामिबियाले २ सय ७५ रन बनाउँदै नेपालसँग खेल ८६ रनले जितेको थियो । अन्तिम खेलमा स्कटल्यान्डसँग १ सय १९ रनमा अलआउट भई नेपालले ८ विकेटको हार भोगेको थियो । क्यानले आइतबार राति उनको बिदाइमा एउटा ‘प्राइभेट’ कार्यक्रम गरेको थियो । ‘यी खेलाडी भएसम्म जो प्रशिक्षक ल्याए पनि केही फरक पर्दैन, धेरै खेलाडी अनुशासन बाहिर छन्, मैले केहीलाई अनुशासनको दायराभित्र ल्याउन सकें, केहीलाई सकिनँ । प्रशिक्षकभन्दा पनि खेलाडी परिवर्तन हुन जरुरी छ,’ प्रभाकरले उक्त कार्यक्रममा क्यान पदाधिकारीसामु राखेको भनाइ उद्धृत गर्दै एक पदाधिकारीले भने । उनी आएको एक सातापछि नै नेपालले तीन एकदिवसीय र पाँच ट्वान्टी–२० अन्तर्राष्ट्रिय शृंखलाका लागि केन्या भ्रमण गरेको थियो । ट्वान्टी–२० अन्तर्राष्ट्रिय शृंखला ३–२ ले र एकदिवसीय शृंखला नेपालले ३–० ले ‘क्लिन स्विप’ गरे पनि केन्या भ्रमण प्रशिक्षक प्रभाकर र केही खेलाडीबीचको विवादले तनावग्रस्त बन्यो । अगस्ट–सेप्टेम्बरको केन्या भ्रमणमा शेख दाजुभाइ आरिफ र आसिफसहित केही अरू खेलाडीको प्रशिक्षक प्रभाकरसँग भनाभन भएपछि दुवै पक्ष एकअर्काको विपक्षमा जाइलागेका थिए । उनीहरूले प्रभाकर प्रशिक्षक भइरहेमा खेल्न कठिन हुने तथा प्रभाकरले शेख दाजुभाइ भएमा आफूलाई नेपाली टोली सम्हाल्न गाह्रो हुने जनाएपछि क्यानले नेपाल फर्केर यो विवाद सामसुम बनाउने प्रयास गरेको थियो । नेपाली क्रिकेट टोलीका भारतीय प्रशिक्षक मनोज प्रभाकर । फाइल तस्बिरप्रभाकरले आरिफलाई केन्यासँगको तीन एकदिवसीय खेलमै खेलाएनन् । अघिल्लो महिना यूएईविरुद्ध घरेलु मैदानमा भएको तीन एकदिवसीय शृंखलाको पहिलो खेलमा ओपनिङ ब्याटिङको भूमिकामा खेल्न सक्ने ५ खेलाडी उतारे पनि मध्यपंक्तिमा दरिलो प्रदर्शन गर्दै आएका आरिफलाई प्लेयिङमा राखिएको थिएन । यूएईसँगको दोस्रो खेलमा आरिफ प्लेयिङ ११ मा फर्किएका थिए । यूएईले छाडेको १ सय ९२ रनको लक्ष्य पछ्याउनेक्रममा नेपालले २५ ओभरमा ८९–५ को स्थितिमा पुगेको थियो । त्यहींबाट आरिफले गुलशन झासँग म्याच विजयी साझेदारी गरे । नेपालले विजयी रन बटुलेपछि ३३ रनको अविजित इनिङ्स खेलेका आरिफले पेभेलियनतर्फ हेर्दै एक हातको ग्लोभ्स फुकालेर ‘ब्याट बोलेको’ भाव देखाएका थिए । अन्तर्राष्ट्रिय क्रिकेटमा ‘ब्याटले बोल्छ’ आरिफको सेलिब्रेसनबाट प्रभाकर झनै रुष्ट भएका थिए । उनलाई टोलीबाट निकाल्नुपर्ने निचोडमा पुगे पनि आरिफ नामिबिया जाने टोलीमा थिए । नामिबिया गएको टोलीमा अलराउन्डर करण केसी प्रशिक्षकको रोजाइमा थिएनन् । क्यानले त्यसमा हस्तक्षेपकारी भूमिका खेलेपछि करण टोलीमा परेका थिए तर नामिबियामा प्रभाकरले उनलाई एक खेलमात्र खेलाएका थिए । प्रभाकरको प्रशिक्षणमा नेपालको ब्याटिङक्रम कहिल्यै एक रूपको रहेन । दीपेन्द्रसिंह ऐरी सातौं नम्बरमा पुर्‍याइएका थिए । आरिफको ब्याटिङ स्थान पनि नियमित थिएन । त्यसमा आफ्नो भूमिकालाई लिएर आरिफले प्रभाकरसँग प्रश्न गरेका थिए । राम्रो अलराउन्डरको छाप बनाएका मोहम्मद आदिल आलमलाई प्रभाकरले यूएईसँगको शृंखलामा एक खेलमा पनि खेलाएका थिएनन् भने नामिबिया जाने सूचीमै राखेनन् । नामिबिया जानुअघि नै क्यानले ५९ वर्षे प्रभाकरलाई बिदाइ गर्ने तयारी गरिसकेको थियो । सन् १९८४ देखि १९९६ सम्म गरी भारतबाट ३९ टेस्ट र १ सय ३० एकदिवसीय अन्तर्राष्ट्रिय खेलेका प्रभाकरको ९० को दशकको प्रशिक्षण शैलीबाट क्यान र खेलाडी दुवै सन्तुष्ट हुन सकेका थिएनन् । नेपाल आएपछि प्रभाकरले आफूलाई स्थापित हुन केही समय लाग्ने र २–३ महिनामा नतिजा देखाइदिने बताएका थिए । यूएईसँगको एकदिवसीय अन्तर्राष्ट्रिय शृंखला नेपालले घरेलु मैदानमा जितेको पहिलो एकदिवसीय शृंखला हो । पछिल्लो १५ महिनामा नेपालबाट बाहिरिने उनी तेस्रो प्रशिक्षक हुन् । २०२१ को सेप्टेम्बरमा डेभ ह्वाटमोर नेपाल छाडेर गएका थिए । उनको स्थानमा डिसेम्बर अन्तम आएका दासानायके पनि नेपालको प्रशिक्षकमा ६ महिनामात्र टिक्न सकेपछि क्यानले भारतको पूर्वअलराउन्डर चेतन शर्माको सिफारिसमा प्रभाकरलाई ल्याएको थियो ।